b'\n_START_ARTICLE_\nGil-galad (dru\xc5\xa1tvo)\n_START_SECTION_\nIme dru\xc5\xa1tva\n_START_PARAGRAPH_\nIme Gil-galad pomeni v sindar\xc5\xa1\xc4\x8dini, jeziku Sivih vilinov,\xc2\xa0\xc2\xbbZvezdna svetloba\xc2\xab\xc2\xa0(Gil -\xc2\xa0\xc2\xbbzvezda\xc2\xab; cal -\xc2\xa0\xc2\xbbsijati\xc2\xab; calad -\xc2\xa0\xc2\xbbsvetloba\xc2\xab)._NEWLINE_Pod tem imenom so kasneje poznali vilina Ereiniona, Fingonovega sina. Po smrti Turgona je postal zadnji visoki kralj Noldorjev v Srednjem svetu in je po koncu Prve dobe ostal v Lindonu. Skupaj z Elendilom je vodil Zadnjo zvezo ljudi in vilinov ter padel v spopadu s Sauronom.\n_START_SECTION_\nDejavnosti\n_START_PARAGRAPH_\n\xc4\x8clani dru\xc5\xa1tva se redno sre\xc4\x8dujejo vsak mesec na dru\xc5\xa1tvenih sre\xc4\x8danjih, med poletjem organizirajo ve\xc4\x8d delavnic z raznimi vsebinami, enkrat letno pa pripravijo tudi Veliko letno sre\xc4\x8danje \xc4\x8dlanov dru\xc5\xa1tva._NEWLINE_Trenutno se v dru\xc5\xa1tvu, ki \xc5\xa1teje \xc5\xbee 70 \xc4\x8dlanov, dogaja veliko zanimivih stvari. Sre\xc4\x8danja potekajo redno, enkrat mese\xc4\x8dno, v prostorih Knji\xc5\xbenice Be\xc5\xbeigrad (v kletni dvorani) v Ljubljani.\n_START_SECTION_\nFangornova knji\xc5\xbenica\n_START_PARAGRAPH_\nDru\xc5\xa1tvu je za lastne potrebe na voljo tudi ob\xc5\xa1irna knji\xc5\xbenica s Tolkienovimi deli in (predvsem) deli o Tolkienu in Srednjem svetu (sicer ve\xc4\x8dinoma v angle\xc5\xa1\xc4\x8dini, najdejo pa se tudi vsi prevodi v sloven\xc5\xa1\xc4\x8dino)._NEWLINE_Fangorn je vilinsko ime za Bradodreva (Treebeard), starega Enta, po katerem je tudi imenovan gozd, v katerem je \xc5\xbeivel - Fangornov gozd.\n_START_SECTION_\nPublikacija Sijo\xc4\x8da zvezda\n_START_PARAGRAPH_\nInterno glasilo Sijo\xc4\x8da zvezda izhaja \xc5\xbee od samega za\xc4\x8detka dru\xc5\xa1tva. Ime je pribli\xc5\xbeen prevod imena Gil-galad v sloven\xc5\xa1\xc4\x8dino._NEWLINE_Glasilo \xc5\xbeivi izklju\xc4\x8dno od prispevkov \xc4\x8dlanov dru\xc5\xa1tva - \xc4\x8dlankov, reporta\xc5\xbe s prireditev, prevodov, zgodb in pesmi, stripov, slik ter ilustracij. V njem se objavljajo tudi novice o delovanju dru\xc5\xa1tva in zanimivosti.\n_START_SECTION_\nZgodovina dru\xc5\xa1tva\n_START_PARAGRAPH_\n\xc4\x8ceprav za\xc4\x8detki dru\xc5\xa1tva segajo \xc5\xbee v za\xc4\x8detek leta 1998, je dejansko za\xc4\x8delo delovati junija 1998, ko je iz\xc5\xa1la prva publikacija / fanzin - takrat le kratko pismo na dveh A4 straneh. Prvi navdu\xc5\xa1enci so se sre\xc4\x8devali na IRC kanalu #Tolkien, tako da je imelo dru\xc5\xa1tvo ob svojem nastanku \xc5\xbee 15 \xc4\x8dlanov. 8. avgusta 1998 so se \xc4\x8dlani v Ljubljani prvi\xc4\x8d sestali, pri\xc5\xa1la je skoraj polovica povabljenih, na tem prvem sre\xc4\x8danju pa se je dogovorilo o imenu dru\xc5\xa1tva: Gil - galad, o \xc4\x8dlanarini, imenu njihove publikacije: Sijo\xc4\x8da Zvezda, o grbu dru\xc5\xa1tva ter se dolo\xc4\x8dilo\xc2\xa0\xc2\xbbrojstni dan\xc2\xab: 8. 8. 1998.'